Nog 'n vrou glo deur lewensmaat vermoor | Netwerk24
14 Junie 2020 18:31
Nog 'n vrou is Sondag vermoedelik deur 'n lewensmaat vermoor.
Dié keer is die 42-jarige slagoffer, wie se naam nog nie bekend gemaak is nie, glo om ongeveer 06:00 in Eersterust, Pretoria, doodgemaak en haar liggaam in 'n buitekamer gelaat.
Kapt. Kay Makhubele, provinsiale polisiewoordvoerder, sê die vrou se lyk is gevind nadat haar werklose kêrel 'n familielid vir geld vir vervoer gevra het, glo omdat hy nou 'n werk iewers anders gekry het.
Hy is toe daar weg.
Die motief vir die moord is nog onbekend, maar die polisie glo dat 'n ene Clayton Andrews hulle kan help met die ondersoek.
"Mnr. Andrews word versoek om dringend met die polisie kontak te maak en speurders te help, aangesien hy die laaste persoon is wat kontak met die oorledene gehad het toe sy nog gelewe het," sê Makhubele.
Die Gautengse polisiekommissaris, lt.genl. Elias Mawela, het ook in 'n verklaring die verskeie moorde op vroue in die provinsie veroordeel.
Hy het alle lede van die gemeenskap, aktiviste en nieregeringsorganisasies versoek om saam te staan teen geslagsgeweld.
*Mense met inligting oor die Eersterust-moord kan die plaaslike polisiestasie kontak, of die Stop Misdaad-nommer 08600 10111 skakel of inligting op die MySAPS-app deurgee.